नोएडा में बच्चा चोरी के शक में लोगों ने युवक को पेड़ से बांधकर पीटा  
नासिक का रहने वाला है आरोपी
बच्चा चोर समझ कुछ लोगों ने कर दी पिटाई
पुलिस ने एक शख्स को किया गिरफ्तार
बच्चा चोरी का आरोप में भीड़ द्वारा मासूमों की पिटाई का सिलसिला रुक नहीं रहा है. बीते 10 दिन में नोएडा से दूसरा मामला आया है, जब एक शख्स को बच्चा चोरी के शक में बुरी तरह पीट दिया गया. सेक्टर-119 में रविवार को कुछ लोगों ने एक व्यक्ति को पेड़ से बांध कर उसकी जमकर पिटाई की. घटना की सूचना पाकर मौके पर पहुंची थाना फेस -3 पुलिस ने इस संबंध में एक व्यक्ति को गिरफ्तार किया है जबकि कुछ अन्य फरार लोगों की तलाश जारी है. 
थाना फेस-तीन के प्रभारी निरीक्षक देवेंद्र कुमार सिंह ने बताया कि महाराष्ट्र में नासिक के रहने वाले महेश खरे को लक्ष्मी व उसके साथियों ने रविवार सुबह बच्चा चोरी का आरोप लगाकर, पेड़ से बांध कर पिटाई की. घटना की सूचना पाकर मौके पर पहुंची पुलिस ने महेश खरे को इनके चंगुल से छुड़ाया और उसकी पिटाई कर रहे लक्ष्मी को गिरफ्तार कर लिया. उन्होंने बताया कि उसके अन्य साथी फरार हैं. पुलिस उनकी तलाश कर रही है. उन्होंने लोगों से अपील की है कि बच्चा चोरी की गलत अफवाह ना फैलाएं, तथा बच्चा चोरी के आरोप में किसी निर्दोष के साथ मारपीट ना करें.  
इससे पहले नोएडा में पुलिस ने शनिवार को सोशल मीडिया पर बच्चा चोरी के संबंध में अफवाह फैलाने के मामले में एक व्यक्ति को गिरफ्तार किया था. एसपी ग्रामीण रणविजय सिंह ने बताया था कि थाना साइड- 5 पुलिस को शुक्रवार को सूचना मिली कि लड़पुरा गांव में रहने वाला एक व्यक्ति वाट्सएप के जरिए बच्चा चोरी की गलत सूचना और फोटो भेज रहा है. इस वजह से गांव के लोगों में काफी भय एवं एवं आक्रोश व्याप्त है. इस मामले में त्वरित कार्रवाई करते हुए पुलिस ने सोशल मीडिया पर गलत संदेश प्रसारित करने वाले अरुण को गिरफ्तार कर लिया.